**Αθήνα:** 05.09.2025

**Αρ. Πρωτ.:** 1068

**ΔΕΛΤΙΟ ΤΥΠΟΥ**

**Ε.Σ.Α.μεΑ.: «Προς τα πού οδεύει η ΕΕ;» Εκδήλωση στην ΕΟΚΕ υπό τον Ι. Βαρδακαστάνη**

Τη συζήτηση υψηλού επιπέδου με τίτλο «Το επόμενο Πολυετές Δημοσιονομικό Πλαίσιο. Προς τα πού οδεύει η ΕΕ;» άνοιξε με ομιλία του ο πρόεδρος της ΕΣΑμεΑ και του Τμήματος «Οικονομική και Νομισματική Ένωση, οικονομική και κοινωνική συνοχή» (ECO) της ΕΟΚΕ Ιωάννης Βαρδακαστάνης, την Παρασκευή 5 Σεπτεμβρίου.

Η εκδήλωση που διοργανώθηκε από το Τμήμα ECO πραγματοποιήθηκε στο πλαίσιο της συζήτησης που έχει αναπτυχθεί γύρω από τις προτάσεις που παρουσίασε η Ευρωπαϊκή Επιτροπή τον Ιούλιο του 2025 για τον επόμενο πολυετή προϋπολογισμό της Ευρωπαϊκής Ένωσης. Οι προτάσεις, που αποσκοπούν σε σημαντική αναθεώρηση της δομής του προϋπολογισμού, στον καθορισμό νέων προτεραιοτήτων και στην εισαγωγή νέων πραγματικών πηγών ιδίων εσόδων για την ΕΕ, έχουν συναντήσει σφοδρή κριτική από πολλές ομάδες πολιτών.

Στη συζήτηση υψηλού επιπέδου μίλησαν οι κ.κ, Lourdes Acedo Montoya από την Ευρωπαϊκή Επιτροπή, Jan Gregor από το Ευρωπαϊκό Ελεγκτικό Συνέδριο, Zsolt Darvas ερευνητής στο think tank Bruegel, Lúcio Vinhas De Souza από το Businesseurope, Ludovic Voet γραμματέας της Ευρωπαϊκής Συνομοσπονδίας Συνδικάτων (ETUC) και Gabriella Civico, πρόεδρος Civil Society Europe. Οι εισηγητές της γνωμοδότησης που θα παράσχει η ΕΟΚΕ είναι Luca Javier,Dominika Biegon και Κωνσταντίνος Διαμαντούρος.

Κατά την έναρξη ο πρόεδρος του Τμήματος ECO κ. Βαρδακαστάνης τόνισε μεταξύ άλλων (**ολόκληρη η ομιλία επισυνάπτεται**) ότι «*μέσω των δαπανών και των εσόδων του προϋπολογισμού της ΕΕ, ορίζουμε με πολύ συγκεκριμένους όρους τις φιλοδοξίες της Ένωσης και τη συλλογική μας ικανότητα να ανταποκριθούμε στις προκλήσεις της εποχής μας. Το ΠΔΠ διαμορφώνει τα επιτεύγματα της Ένωσης σε τομείς τόσο διαφορετικούς όσο η οικονομική και κοινωνική συνοχή, η πράσινη και ψηφιακή μετάβαση, η ανταγωνιστικότητα και η καινοτομία, η ασφάλεια, η μετανάστευση και ο ρόλος της ΕΕ ως παγκόσμιου παράγοντα. Το πλαίσιο στο οποίο συζητάμε το επόμενο ΠΔΠ είναι ιδιαίτερα απαιτητικό, διότι η ΕΕ αντιμετωπίζει πολλαπλές, ταυτόχρονες μεταβάσεις και μια αλλαγή στο γεωπολιτικό τοπίο.*

*Το ερώτημα που τίθεται είναι πώς μπορεί να κινητοποιηθεί καλύτερα ο προϋπολογισμός της ΕΕ – με τους περιορισμένους πόρους του - για την υλοποίηση αυτών των προτεραιοτήτων, παραμένοντας παράλληλα δίκαιος, διαφανής και αποτελεσματικός*».

Επισήμανε δε ότι «*το ΠΔΠ δεν αφορά μόνο αριθμούς. Αφορά το είδος της Ένωσης στην οποία θέλουμε να ζούμε και να παραδώσουμε στις μελλοντικές γενιές. Αφορά τη διασφάλιση ότι η ΕΕ διαθέτει τα μέσα να ενεργεί αποφασιστικά, με αλληλεγγύη και φιλοδοξία. Γι' αυτό πρέπει επίσης να συζητήσουμε την προτεινόμενη ριζική αλλαγή στη δομή του προϋπολογισμού της ΕΕ και τι σημαίνει αυτό, ιδίως για τη συμμετοχή των ενδιαφερόμενων μερών σε περιφερειακό και τοπικό επίπεδο*».

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |